**B Lærarrettleiing: Parallellscener – Isak fortel at han er homofil**

**Tidsbruk og materiale**

Opplegget varer om lag 4–6 norsktimar. Det er meininga at ein startar med trinn 1, og arbeider seg gjennom alle trinna, men dersom ein ikkje har tid til å gjere heile opplegget, kan ein sjølvsagt anten velje ut enkelte oppgåver frå kvart trinn, eller berre gjere trinn 1 og 2.

Oppgåvene er lagt opp slik at elevane skal få gradvis større innsikt i temaet. Dei siste trinna vil anten vere skriveoppgåver eller større prosjekt som anten vert gjort i norsktimane og delvis som heimearbeid.

*Materiale*: Klipp frå SKAM

* Sesong 3, episode 5: «Pride» – Isak og Eskild <https://tv.nrk.no/serie/skam/MYNT15200516/sesong-3/episode-5#t=15m36s>
* Sesong 3, episode 6: «Vært litt spess i det siste 18.11.2016» – Isak og Jonas <https://tv.nrk.no/serie/skam/MYNT15200616/sesong-3/episode-6#t=11m39s>

**Organisering av undervisninga**

**Trinn 1:** Samanlikning av to scener i Skam. Elevane set seg i grupper og ser dei to «kome ut»-scenene til Isak. Læraren bestemmer om dei skal sjå det på dataskjermar på dei enkelte gruppene eller som ei felles visning i klasserommet.

Elevane sit etterpå gruppevis og diskuterer spørsmåla. Gruppeleiar samlar gruppa, leiar arbeidet og passar på at spørsmåla vert grundig behandla. Sekretæren fører referat. Alle er ansvarleg for å gjennomføre arbeidet – og å kunne svare på spørsmål i etterkant av gruppearbeidet.

Læraren kan velje å dele klassen i to, der den eine halvdelen jobbar med oppgåvene til scena «Pride» og den andre gruppa jobbar med «Vært litt spess i det siste». Etterpå har ein klasseromsamtale om dei to scenene.

**Trinn 2:** Deretter kan elevane samanlikne dei to scenene med kvarandre. Kvifor er dei parallellscener? Elevane jobbar i grupper og lagar eit tankekart over forskjellar og likskapar. To og to grupper presenterer funna sine for kvarandre. På slutten av timen kan klassen diskutere kva dei har funne ut i ein klasseromsamtale.

**Trinn 3**: Korleis vart scenene mottatt i media og på chat? Sidan SKAM har hatt ein tydleg mediestrategi, er det viktig at ein kjem inn på mottakinga i ulike media. Elevane får lese to tekstar som på ulike måtar kommenterer korleis temaet homofili vert tematisert i dei to utvalde scenene.

Dersom de synest dette er ein kjekk måte å arbeide med serien på, og vil jobbe med mottakinga også av andre deler av serien, finst det eit rikt materiale å bruke i undervisninga. Enkelte aviser har omtala serien frå klipp til klipp, og i tillegg er chatten rik på tilbakemeldingar og reaksjonar.

**Trinn 4:** Parallellscener er eit forteljarteknisk verkemiddel som går att i serien. Ofte vert parallellscenene brukt for å få fram ein kontrast. Samtalen til Isak og Eskild vert ein kontrast til samtalen mellom Isak og Jonas, fordi den første samtalen endar i ein konfrontasjon, medan den andre er langt meir harmonisk. Det er interessant at serieskaparane viser konfrontasjonen mellom to homofile, og elevane kan drøfte kvifor dei trur serieskaparane har valt denne løysinga.

Det er også eit viktig poeng i opplegget å vise at liknande teknikkar vert brukt også i eldre litterære tekstar. Ein repeterer noko, samstundes som repetisjonen medfører ei endring, ein variasjon. I Skam kan ein finne parallellscener som har ein repeterande funksjon, men som også skal stå i kontrast til kvarandre. Det er meininga at elevane i arbeidet med slike scener skal få ei større innsikt i funksjonen til bruken av parallellscener i serien.

**Trinn 5:** Skriveoppgåver der elevane anten kan velje ein kreativ eller ein argumenterande tekst. Dette er eit større skriftleg arbeid, som opnar opp for moglegheit til å gje selektiv respons på enkelte trekk ved teksten, prøve ut samskriving eller elevlogg av eigen skriveprosess.

**Kompetansemål:**

**Kompetansemål etter 1vg studieførebuande utdanningsprogram og 2vg yrkesfagleg utdanningsprogram**

Munnleg kommunikasjon:

* lytte til og vere open for argumentasjon hos andre og bruke relevante og saklege argument i diskusjonar
* bruke norskfaglege kunnskapar og omgrep i samtalar om tekst og språk

Språk litteratur og kultur:

* tolke og vurdere samanhengen mellom innhald, form og føremål i samansette tekstar

**Kompetansemål etter vg2 studieførebuande utdanningsprogram / VG3 Påbygg**

Munnleg kommunikasjon:

* presentere norskfaglege emne og drøfte det framlagde stoffet

Skriftlig kommunikasjon :

* skrive kreative, informative og argumenterande tekstar, utgreiingar, litterære tolkingar, drøftingar og andre resonnerande tekstar på hovudmål og sidemål

Språk, litteratur og kultur :

* analysere innhaldet og vurdere bruken av verkemiddel i tekstar som er henta frå digitale medium

**Kompetansemål etter vg3 studieførebuande utdanningsprogram /VG 3 Påbygg**

Skriftleg kommunikasjon:

* lese eit utval av samtidstekstar på nynorsk og bokmål og drøfte desse tekstane språkleg og tematisk i forhold til vår tid

Språk litteratur og kultur:

* tolke og vurdere komplekse samansette tekstar